Droner brukes av alle kampavdelingene til Brigade Nord under den internasjonale militærøvelsen Cold Response som pågår i Trøndelag.

Dronen, som er et lite radiostyrt fly med kamera, er en viktig støtte for de 15.000 soldatene som øver på kamp under denne vinterøvelsen.

Ørn gikk til angrep

Ingen hadde forventet det angrepet som skulle komme fra lufta mot dronen under øvelsen som foregikk i Namdalseid søndag.

Det er tydelige merker fra ørnas klør etter droneangrepet søndag. Foto: Forsvaret

– Ved hjelp av dronen observerte vi noen svenske stridsvogner fra lufta. Så ble vi vitne til noe jeg aldri har sett før, forteller droneoperatør Håkon, fra kavalerieskvadronen i Panserbataljonen.

For midt i bildet kom det plutselig ei svær ørn.

Uten forvarsel angriper ørna dronen som styrter i bakken.

Angrepet satte spor

Den trønderske ørna skulle passe på. Det gikk hardt ut over dronen som i Forsvaret kalles Ravn.

Forsøket på å fly hjem dronen lyktes ikke. Etter kort tids leting fant de dronen på bakken.

– Det var tydelige merker fra ørnas klør på vingene. Dronen hadde også mistet den ene vingen før den styrtet i bakken, forteller presseoffiser og løytnant Fredrik Tandberg.

I lufta er det tydeligvis ørna som fortsatt bestemmer. Politi i Nederland trener ørner for at de skal kunne angripe droner.